Dan Harkimo

**Dan Harkimo** (s. 9. marraskuuta 2004 Sipoo) on suomalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan oikea laitahyökkääjä. Harkimo laukoo oikealta.

## Ura
Harkimo on Jokereiden kasvatti. Hän siirtyi kaudeksi 2020–2021 vain 15-vuotiaana Yhdysvaltoihin opiskelemaan South Kent Schooliin, jossa oli aiemmin pelannut Harkimolle tuttu Ruben Rafkin. Hän voitti South Kentin 16U AAA-joukkueen sisäisen piste- ja maalipörssin tehoilla 27+28=55. Harkimolla oli halu siirtyä myös entisen NHL-pelaaja Olli Jokisen tuolloin valmentamaan South Florida Hockey Academyyn, jossa myös hänen isoveljensä Leo pelasi. Seuralla ei ollut kuitenkaan kauden aikana joukkueita koronaviruspandemian vuoksi. Dan Harkimo siirtyi kaudeksi 2021–2022 Selects Academyn 18U AAA-joukkueeseen, jonka paras pistemies ja maalintekijä hän oli tehoilla 28+17=45.

Youngstown Phantoms varasi Harkimon 240. pelaajana USHL:n varaustilaisuudessa 2023. Hän aloitti kauden 2023–2024 kuitenkin Kanadassa BCHL-junioriliigan Coquitlam Expressissä, Harkimo pelasi siellä vain kaksi ottelua, kunnes hän siirtyi Yhdysvaltoihin NAHL-junioriliigan Minnesota Wildernessiin. Harkimo pelasi siellä vain viisi ottelua, kunnes lokakuussa 2023 hän otti yhteyttä Olli Jokiseen, palasi Suomeen ja siirtyi Mikkelin Jukurien U20-joukkueeseen. Harkimo ei kuitenkaan hakenut peliaikaa Jokisen valmentamasta SM-liigajoukkueesta, sillä ammattilaisottelut olisi estänyt häntä pelaamasta myöhemmin Yhdysvaltain yliopiostosarjoissa, jonne Harkimolla oli kiinnostusta siirtyä.

Kaudeksi 2024–2025 Harkimo siirtyi Tampereen Ilveksen U20-joukkueeseen. Hän teki seuran SM-liigajoukkueessa miesten pääsarjadebyyttinsä Mestarien liigan alkulohkon päätöskierroksella 15. lokakuuta 2024 ruotsalaista Växjö Lakersia vastaan, kun jatkomahdollisuutensa menettänyt Ilves peluutti ottelussa kaikkiaan kuutta ensikertalaista. Harkimo merkittiin joukkueen nelosketjun vasempaan laitaan Samuli Ratisen ja Kalle Väisäsen viereen. Hän sai ottelussa jääaikaa 10.37 minuuttia.

Kesällä 2025 Harkimo liittyi Ilveksen SM-liigajoukkueen harjoitusrinkiin. Hän pelasi alkukauden 2025–2026 kokonaan yli-ikäisenä U20-joukkueessa. Harkimo johti tehoilla 20+12=32 joukkueen sisäistä maalipörssiä ja oli sisäisessä pistepörssissä kolmantena, kunnes helmikuussa 2026 hän siirtyi loppukauden kattavalla SM-liigasopimuksella Vaasan Sportiin. Ilveksen junioriurheilujohtaja Pekka Hemmilän mukaan seura ei voinut taata hänelle peliaikaa U20 SM-sarjan pudotuspeleissä, sillä Ilveksellä oli Harkimon lisäksi neljä muuta yli-ikäistä vuonna 2004 syntynyttä joukkueessaan ja heitä saa olla korkeintaan neljä pelaavassa kokoonpanossa. Hän pelaa Sportissa ainoastaan SM-liigaa, sillä Suomen Jääkiekkoliiton alaisten sarjojen siirtotakaraja oli jo aiemmin sulkeutunut. Hän teki liigadebyyttinsä 25. helmikuuta 2026 kotiottelussa KooKoota vastaan. Harkimo merkittiin Sportin nelosketjun vasempaan laitaan Ville Immosen ja Juho Keinäsen viereen. Hän sai ottelussa jääaikaa 11.17 minuuttia. Hän teki SM-liigauransa ensimmäisen maalin samassa ottelussa ensimmäisessä vaihdossaan ensimmäisestä laukauksestaan. Osuma jäi Harkimon ainoaksi tehopisteeksi hänen kahdeksassa pelaamassaan runkosarjaottelussa.

## Muuta
Danin isä on liikemies, kansanedustaja Harry "Hjallis" Harkimo. Dan Harkimon äiti on entinen kansanedustaja Merikukka Forsius. Hänen vanhemmat veljensä ovat Joel ja Leo Harkimo. Joel on poliitikko ja mediapersoona. Myös Leo on pelannut jääkiekkoa, puolustajana. Danilla on myös pikkuveli Jim Forsius, joka pelaa hyökkääjänä Hämeenlinnan Pallokerhon U18-joukkueessa.

## Tilastot

## Lähteet
*
*
*

### Viitteet